HinkeRuden - Nr. 5 - Januar 2008 - 3. årgang
Author: 26 Rudersdalkredsen
Description: Rudersdalkredsen.dk

HinkeRuden
m
Nr. 10 • juni 2013 • 8. årgang www.rudersdalkredsen.dk

Medlemsblad for Rudersdalkredsen—Danmarks Lærerforening kreds 26

12. årgang nr. 4
Juni 2017

Læs om:
Formanden skriver om OK 18
Er Rudersdal Kommunes skatteprocent en naturlov
Stop fyldte klasser i Rudersdal
Undersøgelse af arbejdsvilkårene
Seniortur
Ferie
Forsidefoto er fra seniorudflugten til bl.a. Hempels Glasmuseum.

Formanden skriver:
Overenskomstforhandlingerne i 2018
Dispensation fra folkeskoleloven?

Af Marianne Toftgaard, Formand for Rudersdalkredsen

Overenskomstforhandlinger. Arbejdsmarkedets parter. Forligsinstitution. Strejke. Lockout.
Vi kender godt ordene, og vi ved godt, at overenskomstforhandlingerne kommer.
Men det kan alligevel være svært at forholde sig til noget, der skal træde i kraft i foråret 2018, når man står i foråret 2017 med afslutningen af et skoleår, og planlægningen af det næste.
Det nære forekommer på en eller anden måde mere vigtigt.
For det meste klarer de det også centralt. Vi får en lønstigning, som forhåbentlig ikke bare sikrer reallønnen, men også øger den. Og så måske noget med barsel og sådan.
I år holdt vi OK-18-møde på kredskontoret. Vi afprøvede Open-Space, hvor deltagerne selv har stor indflydelse på, hvad de vil diskutere. Og vi fik spændende forslag, fx om sabbat-ordninger, seniorordninger og flere omsorgsdage til familiemedlemmer (fx gamle forældre).
Forslagene er meldt ind til hovedstyrelsen i DLF, der udarbejder de endelige forslag til overenskomstkrav, som skal vedtages på kongressen til oktober.
Til den tid håber jeg, at der er lidt mere overskud til at diskutere overenskomst. Så vi høres ved efter sommerferien.

Stop fyldte klasser i Rudersdal kommune -
Dispensation fra folkeskoleloven?

Af Finn Jensen, Næstformand for Rudersdalkredsen

Stop fyldte klasser - Rudersdal kommune
DLF kører for tiden en kampagne ”Stop fyldte klasser”, da alt for mange elever går i store klasser med 25 eller flere elever. Det giver mindre tid med læreren for den enkelte elev og mere uro i klassen. Faktisk er antallet af elever, der går i en stor klasse med 25 eller flere elever, steget siden 2009, og det er nu mere end hver fjerde folkeskoleelev, der går i en alt for stor klasse.
På den baggrund har Rudersdalkredsen lavet deres egen analyse af hvordan det forholder sig i Rudersdal kommune. Rudersdal Kommune ligger noget over landsgennemsnittet. Vores tal viser at 33% af klasserne har 25 eller flere elever. Enkelte klasser ligger med dispensation over folkeskolens max på de 28 elever! Så i Ruderdal kommune er det hver tredje elev der går i en alt for stor klasse. Forskningen viser i øvrigt, at færre elever i klasserne giver bedre trivsel og undervisningsparathed - og ikke mindst bedre resultater.
Ser vi på tallene for de seneste 6 år, så er tendensen, at det er steget år for år. Dog viser tallene for Rudersdal kommune, at de måske har toppet i 2015. Da var kommunen helt oppe på 44 % men er nu nede på førnævnte 33%.
Så på sigt og gerne så hurtigt som muligt, ser vi gerne ” i vores rige kommune” dels at komme ned under landsgennemsnittet og allerhelst så vi, at klassekvotienten var på 24 elever pr. klasse.
Som bekendt har kommunen fået tilladelse til en forsøgsordning med nye skoledistrikter. I forbindelse med disse skriver børneskoleudvalget, at det tilstræbes at o-klasserne holdes på 24 elever og 1-9 klasse holdes det klassestørrelsen på 25 elever. Hvis det lykkedes, vil det være en rigtig god begyndelse.

Skole-økonomi og kommunalvalg:
Er Rudersdals lave skatteprocent en naturlov?

Af Lars Jørn Jensen
Skolerne i Rudersdal står – igen – overfor voldsomme nedskæringer. Rudersdalkredsens prognose siger at 30 stillinger nedlægges. Hvorfor? Er der ikke penge til at drive skole for i en af landets rigeste kommuner?
Det er nedskæringer med virkeligt alvorlige konsekvenser for skolerne, vi taler om. Undervisningstimetallet for den enkelte lærer sættes op, forberedelsestiden presses endnu længere ned, almindelig faglig efteruddannelse er næsten udslettet, der er knap tid til at klare alle de andre nødvendige opgaver på skolen og to-lærer-timerne er på et historisk lavt niveau.
Politiske udmeldinger
Enhver politiker i kommunen er klar over disse forhold – eller burde være det.
Hen over foråret er der da også kommet forskellige politiske meldinger om at det ikke kan fortsætte.
Det ser ud til at Lokallisten ikke vil være med længere.
”Og nu er vi nået dertil, hvor nok er nok. Der bliver ikke flere besparelser på Børne- og ungeområdet med Lokallistens medvirken” udtaler listens formand Steen Troelstrup d. 11.4 til Frederiksborg Amts Avis.
Om Lokallisten vil skaffe bedre vilkår for skolerne ved at hæve skatteprocenten, nævner de ikke.
Det gør til gengæld Socialdemokraterne:
”Rudersdal Kommune har suverænt Danmarks laveste kommunale skatteprocent – omkring 2 procentpoint lavere end landsgennemsnittet. Her kunne man overveje en ændring – eksempelvis en procents stigning – mindre kan også gøre det for at komme i gang” skriver Preben Etwil, formand for partiforeningen i Rudersdal i Frb.A.Avis d. 25.3.17.
Selv ind i Venstres byrådsgruppe er der overvejelser.
”Jeg synes det er dødssygt at vi sætter skolerne i den situation, hvor vi beder dem spare så meget som vi gør”, udtaler Jens Darket d. 14.3.17 til Rudersdal Avis. Og så kommer overvejelsen: ”Kunne man så hæve skatten? Ja, men det er der bare ikke flertal for.”
Til det kunne man spørge: ”Hvor er der ikke flertal?”
Man kunne også sige, at det er en ansvarlig politikers opgave at skabe flertal for de nødvendige løsninger.
Politikernes ansvar
”Vi tager ansvaret for besparelserne”, skriver medlemmerne af Børne- og skoleudvalget – bl. a. som svar på Rudersdalkredsens henvendelse om nedskæringerne på skoleområdet. (Frb.A.A., 6.3.17)
Eleverne og medarbejdere på skolerne kan bare ikke bruge det til ret meget, når det blot betyder at stå ved nedskæringerne, men i øvrigt overlade til skolerne at forsøge at få enderne til at mødes.
Derimod er der brug for er, at politikerne tager ansvar for at stille de nødvendige rammer for drift og udvikling af skolerne til rådighed. Skulle det ikke kunne lade sig gøre i en af landets rigeste kommuner? Det er jo ikke naturlove, der skal trodses.
Kommunalvalg
Spændende bliver det, at se om politikernes udmeldinger kommer til at kunne ses på næste års budget.
Desuden er der som bekendt kommunalvalg d. 21. november og her skal det blive interessant at følge valgkampen og se om partiernes ansvarlighed overfor den lave skatteprocent stadig overtrumfer deres ansvarlighed overfor skolerne og de kommende generationer.

Ferieinfo
- for dimittender og medlemmer, der er ansat i løbet af dette skoleår
Ferie optjenes i kalenderåret før man skal afholde ferien. Hvis du ikke har arbejdet her i kommunen i hele 2016—eller hvis du slet ikke har været i arbejde—har du muligvis ikke optjent løn til hele ferien.
Har du kun haft arbejde en del af 2016, kan du melde dig arbejdsløs i de dage, hvor du ikke har optjent løn til ferie.
Kontakt a-kassen.
Har du arbejdet, men bare i en anden kommune, så har du et feriekort, som du skal bruge til de dage, hvor du ikke har løn fra Rudersdal Kommune. Kontakt evt. lønkontoret
God ferie

(fortsat fra s. 3)

Undersøgelse om medlemmernes arbejdsvilkår af Lise Eller, FU

Rudersdalkredsen har gennemført en undersøgelse om medlemmernes arbejdsvilkår. Hvorfor og hvad er kom der ud af den?
I april måned var FU(forretningsudvalget) og TR fra alle skolerne på det årlige TR-seminar. Der drøftede vi medlemsinddragelsen, som ligger os meget på sinde, da vi gerne vil have en gensidigt involverende fagforening. I den forbindelse blev vi enige om, at der var behov for, at vi fik et klart indtryk af, hvordan vores medlemmers arbejdsvilkår er anno maj 2017, da det kan hjælpe til at vise retning ift. det arbejde vi laver i Rudersdalskredsen.
En arbejdsgruppe blev nedsat, Kredsstyrelsen godkendte undersøgelsen, som derefter blev sendt afsted til medlemmerne på kommunens 12 skoler. I Kredsstyrelsen var spændingen stor, da vi lukkede undersøgelsen d. 29.5. 17., for var der mon besvarelser nok, så undersøgelsen kunne bruges til noget? Heldigvis var der en besvarelsesprocent på 57 % og 1000 tak for det! Vi ved godt, hvor svært det kan være at nå at besvare en spørgeundersøgelse!
Besvarelserne og de mange underbyggende kommentarer bruger vi allerede og vi vil bruge dem fremadrettet. –Bl.a. ift. møder og forhandlinger med forvaltningen, ift. det forestående kommunalvalg og vores egen strategi for arbejdet i Kredsen. Vi vil gerne have undersøgelsen ud i faglig klub, så I kan drøfte den med hinanden og jeres TR.
Her og nu har vi brugt besvarelsen og jeres gode argumenter i arbejdet med at få budgettimetal på alle opgaveoversigter. 76 % har svaret ja til ønsket om at få tid på, da I oplever, at I vil få større overblik over den samlede opgaveportefølje og vægtningen mellem opgaverne - med tal på opgaveoversigten.
I vil komme til at høre mere om undersøgelsen og vores brug af den ift. arbejdsforhold – hen over efteråret. På genhør og endnu engang tak for besvarelser og kommentarer!

Seniortur til Odsherred
Som altid var det en fornøjelse at deltage i årets seniorbustur.
Hempel Glasmuseum var første stop. Fantastisk placering med udsigt. En imponerende samling glas og flasker, og en smuk særudstilling, ’Great Danes’, med samtidig glaskunst.
Næste oplevelse var Odsherred Kulturhistoriske Museum, som, ud over Solvognen, blandt andet bød på udstilling af musselmalet porcelæn og en varieret urtehave.
Kaffe på hjemvejen i Holbæk – og i anledning af 100-årsfødselaren Lise Nørgaard en Matadorquiz, hvor præmien selvfølgelig var: Matadormix.
Seniorturene er åbne for alle medlemmer af fraktion 4—vi håber, du har lyst til at deltage næste gang.

Redaktion:
Marianne Toftgaard
Gregers Nordentoft
Finn Jensen
Lise Eller
Lars Jørn Jensen
Adresse:
HinkeRuden, Lærernes Hus, Kongevejen 391, 2840 Holte.
E-mail: 026@dlf.org
Deadline næste nummer: 20. august 2017

Danmarks Lærerforening kreds 26 www.rudersdalkredsen.dk

#

Danmarks Lærerforening kreds 26 www.rudersdalkredsen.dk

#